ddrg/super_eurlex huggingface dataset:
KIRJALLINEN KYSYMYS E-3562/02 esittäjä(t): Chris Davies (ELDR) komissiolle. Ravintolisiä koskeva direktiivi.



Virallinen lehti nro 137 E , 12/06/2003 s. 0226 - 0227



KIRJALLINEN KYSYMYS E-3562/02 esittäjä(t): Chris Davies (ELDR) komissiolle (12. joulukuuta 2002) Aihe: Ravintolisiä koskeva direktiivi Eräiden epäilyjen mukaan viimeaikaisten direktiivien virikkeenä on ollut suurten lääketehtaiden pyrkimys voittojensa kasvattamiseen. Voiko komissio selittää, missä määrin ja mitkä lääkeyhtiöt ovat olleet mukana valmistelemassa ravintolisiä koskevaa direktiiviä (2002/46/EY(1))? (1) EYVL L 183, 12.7.2002, s. 51. David Byrnen komission puolesta antama vastaus (23. tammikuuta 2003) Ravintolisiä koskevan jäsenvaltioiden lainsäädännön lähentämisestä 10 päivänä kesäkuuta 2002 annetun parlamentin ja neuvoston direktiivin 2002/46/EY(1) laatimiseen ei ole osallistunut yksikään lääke- tai muu yhtiö. (1) EYVL L 183, 12.7.2002.
KIRJALLINEN KYSYMYS E-1921/02

esittäjä(t): Christopher Heaton-Harris (PPE-DE) komissiolle

(3. heinäkuuta 2002)

Aihe: Lasten suojelu urheilussa

Onko EU:lla mitään politiikkaa sen varmistamiseksi, ettei lasten hyväksikäytöstä rankaistujen henkilöiden sallita työskennellä vapaaehtoistyöntekijöinä urheilun parissa tai urheiluvalmentajina?

Mitä tiedonvaihtoa on jäsenvaltioiden, Europolin ja Interpolin välillä niiden lasten etujen valvomiseksi, jotka ovat sellaisten ulkomaisten valmentajien ohjattavina, joiden tiedetään syyllistyneen lasten hyväksikäyttöön?

António Vitorinon komission puolesta antama vastaus

(14. elokuuta 2002)

Neuvostossa käsitellään parhaillaan komission ehdotusta puitepäätökseksi lasten seksuaalisen hyväksikäytön ja lapsipornografian torjumisesta ((1)), jossa esitetään yhteiset määritelmät ja säädetään seuraamuksista ja jonka tarkoituksena on helpottaa lainkäyttövaltaan liittyvää ja oikeudellista yhteistyötä rikollisuuden torjunnassa. Keskusteluissa käsitellään myös sellaisen käyttäytymisen säätämistä rangaistavaksi, jossa lapsia taivutetaan seksuaaliseen käyttäytymiseen käyttäen hyväksi luottamusta, auktoriteettiasemaa tai vaikutusvaltaa. Ehdotuksessa tuodaan myös esiin ajatus kieltää lasten valvontaan liittyvä toiminta henkilöiltä, jotka on tuomittu lasten seksuaalisesta hyväksikäytöstä tai lapsipornografiasta.

Lisäksi Tanska on tehnyt unionin puheenjohtajakautenaan ehdotuksen neuvoston päätökseksi, jolla lisättäisiin jäsenvaltioiden välistä yhteistyötä asioissa, jotka koskevat luonnollisille henkilöille tuomion yhteydessä tai rikosoikeudellisen tuomion seurauksena määrättyä esteellisyyttä, jonka perusteella tuomitun henkilön työnsaantia rajoitetaan, poikkeuksena kuitenkin ajokortin peruuttaminen. Ehdotuksessa vaaditaan jäsenvaltioita perustamaan kansalliset yhteysviranomaiset esteellisyystietojen vaihtoa varten ja ilmoittamaan muille jäsenvaltioille niiden kansalaisille määrätyistä esteellisyysseuraamuksista. Koska Tanskan ehdotus koskee kaikenlaisia esteellisyyspäätöksiä, sitä on tarkoitus soveltaa myös esteellisyyksiin, joilla rajoitetaan lasten seksuaalisesta hyväksikäytöstä tai lapsipornografiasta tuomittuja henkilöitä osallistumasta lasten valvontaan liittyvään toimintaan.

Europolilla on toimivalta käsitellä lasten sukupuoliseen hyväksikäyttöön ja lapsipornografiaan liittyviä rikoksia. Europolin ohjauksessa on toteutettu menestyksellisiä toimia, joihin ovat osallistuneet sekä jäsenvaltiot että Interpol. Europol on myös tehnyt yhteistyösopimuksen Interpolin kanssa.

Komission tietojen mukaan jäsenvaltioiden, Europolin ja Interpolin välille ei ole perustettu tietojenvaihtojärjestelmää.

(1) EYVL C 62 E, 27.2.2001.
KIRJALLINEN KYSYMYS E-2610/02 esittäjä(t): Antonio Di Pietro (ELDR) neuvostolle. Mongolian tasavallan ja Euroopan unionin suhteiden kehitys.



Virallinen lehti nro 137 E , 12/06/2003 s. 0098 - 0098



KIRJALLINEN KYSYMYS E-2610/02 esittäjä(t): Antonio Di Pietro (ELDR) neuvostolle (18. syyskuuta 2002) Aihe: Mongolian tasavallan ja Euroopan unionin suhteiden kehitys Mongolian tasavalta on kärsinyt viime vuosina monista vaikeista ongelmista, jotka ovat johtuneet pääasiassa maassa vallinneista erittäin hankalista sääoloista. Näiden ongelmien taloudellisista, terveydellisistä ja yhteiskunnallisista seurauksista huolimatta Mongolia on jatkanut oikeusvaltion ja poliittisen pluralismin lujittamista, minkä Euroopan parlamentin valtuuskunta sai todeta vieraillessaan heinäkuussa 2002 Mongoliassa Euroopan parlamentin ja Mongolian parlamentin välisen neljännen kokouksen yhteydessä. Keski-Aasian maiden kanssa tehtyjä sopimuksia vastaava kumppanuus- ja yhteistyösopimus, jolla korvattaisiin osapuolia vuodesta 1993 sitonut kauppaa ja yhteistyötä koskeva sopimus, osoittaisi unionin kiinnostusta ja halua syventää yhteistyötä Mongolian tasavallan kanssa ja viedä se nykyisiä säännöksiä pidemmälle. Aikooko neuvosto siis antaa komissiolle valtuudet neuvotella Mongolian viranomaisten kanssa kumppanuus- ja yhteistyösopimuksen tekemisestä? Vastaus (18. helmikuuta 2003) Neuvosto haluaa kiinnittää parlamentin jäsenen huomion siihen, että kumppanuus- ja yhteistyösopimukset on tarkoitettu entisiä neuvostotasavaltoja varten. Tästä syystä neuvosto ei suunnittele valtuuksien antamista komissiolle neuvotella kumppanuus- ja yhteistyösopimuksen tekemisestä Mongolian kanssa. Neuvosto palauttaa mieleen, että vuoden 1993 sopimus kaupasta ja yhteistyöstä muodostaa erinomaiset oikeussäännöt EU:n ja Mongolian välisen yhteistyön kehittämiseksi. EU:n ja Mongolian väliset suhteet ovat lisäksi vahvistuneet viime vuosina erityisesti avustus- ja toimintaohjelmien avulla (11 miljoonaa euroa vuonna 1999; 6 miljoonaa euroa vuonna 2000) sekä Euroopan yhteisön humanitaarisen avun toimiston (ECHO) välityksellä (2,905 miljoonaa euroa vuosina 20002001). Euroopan unioni on nykyään Mongolian kuudes kauppakumppani Mongolian lähimpien naapurivaltioiden ja Sveitsin jälkeen. Itälaajentumisen vaikutusten ansiosta investointi- ja kaupankäyntimahdollisuuksien ennakoidaan lisääntyvän.
KIRJALLINEN KYSYMYS E-2802/02 esittäjä(t): Miquel Mayol i Raynal (Verts/ALE) komissiolle. Leyla Zanan vangitseminen ja Turkin liittyminen EU:n jäseneksi.



Virallinen lehti nro 110 E , 08/05/2003 s. 0107 - 0107



KIRJALLINEN KYSYMYS E-2802/02 esittäjä(t): Miquel Mayol i Raynal (Verts/ALE) komissiolle (7. lokakuuta 2002) Aihe: Leyla Zanan vangitseminen ja Turkin liittyminen EU:n jäseneksi Amnesty Internationalin mukaan Leyla Zana olisi tällä hetkellä vangittuna Turkissa, sillä hän uskalsi puhua kurdin kieltä aloittaessaan edustajantoimensa hoitamisen Turkin parlamentissa. Onko komissio saanut tietoja tästä tilanteesta? Mikäli tiedot osoittautuvat oikeiksi, katsooko komissio, että kyseisenlaista tukahduttamispolitiikkaa harjoittava valtio voi liittyä Euroopan unionin jäseneksi? Günter Verheugenin komission puolesta antama vastaus (15. marraskuuta 2002) Komissio on täysin tietoinen Leyla Zanan tapauksesta. Euroopan ihmisoikeustuomioistuin on antanut asiasta tuomion(1), ja Euroopan neuvoston ministerikomitea on antanut asiaa koskevan alustavan päätöslauselman(2). Alustavassa päätöslauselmassa kehotettiin Turkin viranomaisia vastaamaan komitean toistuviin pyyntöihin korjata entisen parlamentin jäsenen Leyla Zanan tilannetta. Turkin pitäisi Euroopan unionin jäseneksi pyrkivänä valtiona noudattaa Kööpenhaminassa sovittuja poliittisia edellytyksiä. Unionin ja Turkin välinen liittymiskumppanuussopimus edellyttää lyhyen aikavälin tavoitteena, että Turkki puuttuu niiden henkilöiden tilanteeseen, jotka ovat vankilassa väkivallattoman mielipiteen ilmaisun takia. Komissio otti tapauksen esille Euroopan parlamentin ulkoasioiden, ihmisoikeuksien sekä yhteisen turvallisuuden ja puolustuspolitiikan valiokunnassa Brysselissä 4. marraskuuta 2002. Tapausta tarkastellaan komission 9. lokakuuta 2002 antamassa säännönmukaisessa kertomuksessa, jossa todetaan, ettei väkivallattoman mielipiteen ilmaisun takia vangittujen henkilöiden tilanteeseen ole puututtu asianmukaisella tavalla. Komissio seuraa jatkuvasti tilannetta ja ottaa asian esille Turkin viranomaisten kanssa. (1) 17. heinäkuuta 2001 asiassa Sadah, Zana, Diele, Dogan annettu tuomio. (2) 30. huhtikuuta 2002.
KIRJALLINEN KYSYMYS E-3760/02 esittäjä(t): Gerhard Schmid (PSE) komissiolle. Leluja sisältävien elintarvikkeiden verotus.



Virallinen lehti nro 137 E , 12/06/2003 s. 0241 - 0241



KIRJALLINEN KYSYMYS E-3760/02 esittäjä(t): Gerhard Schmid (PSE) komissiolle (23. joulukuuta 2002) Aihe: Leluja sisältävien elintarvikkeiden verotus Saksassa elintarvikkeita koskee alennettu seitsemän prosentin arvonlisävero. Niin sanottujen yhdistelmätuotteiden, joihin lasketaan elintarvikkeen ja lelun yhdistelmät, kuten yllätysmunat, arvonlisävero suunnitellaan kuitenkin nostettavaksi normaaliin kuuteentoista prosenttiin. Näin ollen haluan kysyä komissiolta: 1. Missä Euroopan unionin jäsenvaltioissa tällaiset yhdistelmätuotteet luokitellaan elintarvikkeiksi, missä taas leluiksi? 2. Mihin yhteisön lainsäädäntöön perustuu jäsenvaltioiden vapaus luokitella yhdistelmätuotteet itse? Frederik Bolkesteinin komission puolesta antama vastaus (3. helmikuuta 2003) Yhteisön lainsäädännön tällä hetkellä voimassa olevat arvonlisäveroa koskevat säännökset sisältyvät kuudenteen alv-direktiiviin(1). Koska direktiiviä ei sovelleta sellaisenaan, jäsenvaltioiden on saatettava sen sisältö osaksi kansallista lainsäädäntöä ja tarvittaessa annettava lain soveltamista käytännössä koskevia säännöksiä. Kuudennen alv-direktiivin 12 artiklan 3 kohdan mukaisesti leluihin sovelletaan 15 prosentin yleistä vähimmäisverokantaa ja jäsenvaltiot voivat halutessaan soveltaa alennettua verokantaa, joka saa olla enintään viisi prosenttia alhaisempi kuin elintarvikkeisiin sovellettava verokanta. Yhteisön lainsäädännössä ei sen sijaan säädetä erityistoimenpiteistä yhtenäiseen hintaan myytävien tavarayhdistelmien luovutuksen yhteydessä. Koska tässä on kyse soveltamissäännöksistä, jäsenvaltioiden on toissijaisuusperiaatteen mukaisesti päätettävä tapauskohtaisesti tämäntyyppisten luovutusten alv-kohtelusta. Komissiolla ei ole yksityiskohtaisia tietoja siitä, miten jäsenvaltiot ovat ratkaisseet tämän kysymyksen kansallisessa lainsäädännössään. (1) Direktiivin 77/388/ETY muuttamisesta luvan antamismahdollisuuden jatkamiseksi jäsenvaltioille soveltaa alennettuja arvonlisäverokantoja tiettyihin erityisen työvaltaisiin palveluihin 3 päivänä joulukuuta 2002 annettu neuvoston direktiivi 2002/92/EY, EYVL L 331, 7.12.2002.
KIRJALLINEN KYSYMYS P-2924/02 esittäjä(t): Roger Helmer (PPE-DE) komissiolle. Henkilöstösäännön 12 artiklan rikkominen.



Virallinen lehti nro 110 E , 08/05/2003 s. 0127 - 0127



KIRJALLINEN KYSYMYS P-2924/02 esittäjä(t): Roger Helmer (PPE-DE) komissiolle (9. lokakuuta 2002) Aihe: Henkilöstösäännön 12 artiklan rikkominen Viittaan The Sprout -nimisessä internet-julkaisussa ilmestyneeseen kertomukseen ja kysyn, voiko komissio vahvistaa, että se tutkii henkilöstösääntönsä 12 artiklan rikkomista asiassa, joka liittyy hallinnon pääosastossa virkamiehenä työskentelevän Joanne Abbessin lähettämään sähköpostiviestiin. Minä vastaanotin pyytämättäni Joanne Abbessin lähettämän sähköpostiviestin, jossa minua pyydettiin osallistumaan Stop the War -mielenosoitukseen Isossa-Britanniassa 28. syyskuuta, ja luulen, että sama viesti lähetettiin kaikille EP:n jäsenille ja komission virkamiehille. Voiko komissio vahvistaa, että tämä on selvästi henkilöstösääntöjen 12 artiklan vastaista ja että komissio tämän rikkomuksen vuoksi on ryhtynyt asianmukaisiin toimenpiteisiin? Neil Kinnockin komission puolesta antama vastaus (6. marraskuuta 2002) Komissio katsoo, että roskaviestien lähettäminen sähköpostitse on mahdollisesti henkilöstösääntöjen vastaista. Siksi komissio on laatinut yksityiskohtaiset sisäiset säännöt sähköpostin käytöstä, jotta voitaisiin nimenomaisesti kieltää tällaiset pyynnöttä lähetetyt sähköpostiviestit. Nämä säännöt on laadittu arvoisan parlamentin jäsenen mainitsemien tapahtumien jälkeen, ja niitä ollaan saattamassa voimaan. Komissio tutkii edelleen arvoisan parlamentin jäsenen mainitsemaa erityistä tapausta ja toteuttaa kaikki tarvittavat toimenpiteet asiaan liittyvien seikkojen pohjalta.
KIRJALLINEN KYSYMYS E-2335/02 esittäjä(t): David Bowe (PSE) komissiolle. Venäjän ydinaselaivaston poistaminen käytöstä.



Virallinen lehti nro 110 E , 08/05/2003 s. 0042 - 0043



KIRJALLINEN KYSYMYS E-2335/02 esittäjä(t): David Bowe (PSE) komissiolle (26. heinäkuuta 2002) Aihe: Venäjän ydinaselaivaston poistaminen käytöstä Mitä takeita komissio voi antaa siitä, että on ryhdytty tehokkaisiin toimiin Venäjän ydinasesukelluslaivaston purkamisesta aiheutuvan radioaktiivisen jätteen talteenoton, käsittelyn ja hävittämisen turvallisuuden takaamiseksi? Christopher Pattenin komission puolesta antama vastaus (20. syyskuuta 2002) Venäjän ydinasesukelluslaivaston purkamisesta syntyvän radioaktiivisen jätteen talteenoton, käsittelyn ja hävittämisen turvallisuudesta vastaavat Venäjän viranomaiset. Tästä huolimatta kansainvälisen yhteisön, myös unionin, mielestä näiden tehtävien asianmukainen hoitaminen on erittäin tärkeää. Esimerkiksi komissio on ollut hyvin aktiivisesti mukana käynnistämässä pohjoisen ulottuvuuden ympäristökumppanuutta edistävää tukirahastoa. Rahasto, jota Euroopan jälleenrakennus- ja kehityspankki Lontoossa ryhtyy hallinnoimaan, perustettiin Brysselissä 9. heinäkuuta 2002 pidetyssä rahoituskonferenssissa, jonka puheenjohtajana toimi komissio. Vahvistettua rahoitusta on tällä hetkellä 110,0 miljoonaa euroa. Komission osuus tästä on 50,0 miljoonaa euroa, josta 40,0 miljoonaa euroa käytetään ydinturvallisuustoimenpiteisiin. Tämä rahoitusosuus maksetaan Tacis-ohjelman ydinturvallisuutta koskevasta budjettikohdasta. Rahaston ydinturvallisuustoimenpiteiden päätavoitteena on avustaa Venäjän federaatiota kiireellisimmissä ydinjätteeseen liittyvissä tehtävissä Luoteis-Venäjällä ja näistä erityisesti Pohjoiseen laivastoon liittyvissä tehtävissä kuten ydinsukellusveneiden purkamisessa, purkamisesta syntyvän käytetyn ydinpolttoaineen käsittelyssä ja talteenotossa sekä alueen laivastotukikohtien turvallisuusolosuhteiden parantamisessa. Varsinkin Andrejevan lahden tukikohdassa varastoitavan käytetyn ydinpolttoaineen määrän ja vaurioituneista ydinjätesäiliöistä aiheutuvan välittömän ympäristöuhan perusteella tämän tukikohdan tulisi olla rahaston ensisijainen kohde. Lisäksi johtavien teollisuusmaiden G8-ryhmä sopi Kananaskisin huippukokouksessa (Kanadassa 26.27. kesäkuuta 2002) maailmanlaajuisen kumppanuuden perustamisesta joukkotuhoaseiden ja niiden materiaalien leviämisen estämiseksi. Kumppanuuden tarkoituksena on, että kukin maa kehittää, koordinoi, toteuttaa ja rahoittaa käytettävissään olevin keinoin uusia tai laajennettuja yhteistyötoimia, jotka liittyvät aseiden leviämisen estämiseen, aseriisuntaan, terrorismin torjuntaan ja ydinturvallisuuteen, ympäristökysymykset mukaan luettuina.
KIRJALLINEN KYSYMYS E-3154/02 esittäjä(t): Avril Doyle (PPE-DE) komissiolle. Arsenikki eläinten ravinnossa.



Virallinen lehti nro 110 E , 08/05/2003 s. 0175 - 0175



KIRJALLINEN KYSYMYS E-3154/02 esittäjä(t): Avril Doyle (PPE-DE) komissiolle (5. marraskuuta 2002) Aihe: Arsenikki eläinten ravinnossa Myöntääkö komissio, että merilevää on käytetty eläinten rehuna ja rehun lisänä vuosikausia? Eläinten ravitsemusta käsittelevän tiedekomitean (SCAN) arviota odotettaessa (valmistuu joulukuussa 2002) Arramara Teo Factory -yritystä Connemaran Kilkieranissa Irlannissa uhkaa vakavasti elokuussa 2003 voimaan tuleva uusi lainsäädäntö, ja monta kokoaikaista työpaikkaa menetetään sekä 700 merilevän leikkaajaa kärsii vakavista tulonmenetyksistä. Pystyykö komissio erottamaan luonnossa syntyvän orgaanisen arsenikin epäorgaanisesta arsenikista, ja voidaanko lisäaineena olevan, perusarvot ylittävän arsenikin mittaukseen vedota erityisesti merilevästä tehdyn ruoan tapauksessa? David Byrnen komission puolesta antama vastaus (12. joulukuuta 2002) Rehuaineiden liikkuvuudesta 29. huhtikuuta 1996 annetussa neuvoston direktiivissä 96/25/EY(1) vahvistetaan avoin luettelo tärkeimmistä rehuaineista, joita voidaan käyttää rehuseosten valmistukseen ja pitää kaupan tätä varten. Luettelo sisältää merileväjauhon, jota saadaan kuivaamalla ja murskaamalla merilevää, etenkin ruskolevää. Haitallisista aineista ja tuotteista eläinten ruokinnassa 22. huhtikuuta 1999 annetussa neuvoston direktiivissä 1999/29/EY(2) vahvistetaan arseenin enimmäispitoisuudeksi 2 milligrammaa per kilogramma (mg/kg) rehuaineissa, myös merileväjauhossa ja rehuseoksissa, ja 4 mg/kg täydennysrehuissa. Enimmäispitoisuus koskee kokonaisarseenia, koska virallisessa tarkastuksessa ei ole käytettävissä määritysmenetelmää, jolla voitaisiin rutiininomaisesti erottaa myrkyllisempi epäorgaaninen arseeni vähemmän myrkyllisestä orgaanisesta arseenista. Merilevää, jonka arseenipitoisuus ylittää edellä mainitun enimmäispitoisuuden, voidaan kuitenkin käyttää rehuseosten valmistukseen tiukoin edellytyksin neuvoston direktiivin 1999/29/EY mukaisesti. Valmistetun rehuseoksen on kuitenkin noudatettava enimmäispitoisuutta koskevia määräyksiä. Haitallisista aineista eläinten rehuissa 7. toukokuuta 2002 annetussa Euroopan parlamentin ja neuvoston direktiivissä 2002/32/EY(3), joka korvaa neuvoston direktiivin 1999/29/EY, ei enää sallita tätä laimentamismahdollisuutta 1. elokuuta 2003 alkaen. Mitä tulee direktiiviin 2002/32/EY, komissio ilmoitti neuvostossa tekevänsä mahdollisuuksien mukaan ennen 1. elokuuta 2003 ajantasaistettuihin tieteellisiin riskinarviointeihin perustuvan enimmäispitoisuuksien tarkastelun, jossa otetaan huomioon se seikka, että eläinten rehuksi tarkoitettujen saastuneiden, määräysten vastaisten tuotteiden laimentaminen kielletään. Komissio on saanut Irlannin viranomaisilta tietoja arseenin esiintymisestä merileväjauhossa, ja nämä tiedot otetaan huomioon, kun harkitaan merileväjauhon ja muiden rehuaineiden sekä rehuseosten nykyisten arseenin enimmäispitoisuuksien tarkistamista. (1) EYVL L 125, 23.5.1996. (2) EYVL L 115, 4.5.1999. (3) EYVL L 140, 30.5.2002.
KIRJALLINEN KYSYMYS E-2987/02 esittäjä(t): Rosa Miguélez Ramos (PSE) komissiolle. Toimet tapaturmien vähentämiseksi kalastusalalla.



Virallinen lehti nro 137 E , 12/06/2003 s. 0143 - 0143



KIRJALLINEN KYSYMYS E-2987/02 esittäjä(t): Rosa Miguélez Ramos (PSE) komissiolle (23. lokakuuta 2002) Aihe: Toimet tapaturmien vähentämiseksi kalastusalalla Euroopan parlamentti hyväksyi 5. huhtikuuta 2001 päätöslauselman kalastuksen turvallisuudesta ja onnettomuuksien syistä(1), jonka 8 kohdassa se vaati luomaan yhteisen eurooppalaisen järjestelmän, jossa otetaan huomioon kalastuslaivastojen kansalliset erot ja jolla laivojen, myös pienempien ja vanhempien, teknistä katsastamista ja työolojen tarkastamista voidaan valvoa tiukemmin ja järjestelmällisemmin siten, että turvallisuusmääräysten, pakollisten vuositarkastusten joihin kuuluu lakisääteisten pelastuslaitteiden tarkastus seuraamusten toimeenpanon ja aluksella olevien viestintälaitteiden tarkastuksen noudattaminen voidaan varmistaa. Onko komissio ryhtynyt toimiin asiassa? Eikö komissio katso, että yhteinen järjestelmä myötävaikuttaisi kalastusonnettomuuksien määrän vähentämiseen? (1) EYVL C 21 E, 24.1.2002, s. 359. Franz Fischlerin komission puolesta antama vastaus (13. joulukuuta 2002) Ottaen huomioon kalastuslaivastojen kansalliset erot sekä onnettomuusriskien vaihtelun kalastuksen osa-alueiden ja kalastusalueiden mukaan, komissio ei katso, että yhteisellä eurooppalaisella järjestelmällä voitaisiin välttämättä vähentää tapaturmia kalastusalalla. Jäsenvaltioiden velvollisuus on ryhtyä tarpeellisiin toimiin asianmukaisen valvonnan varmistamiseksi, kun kyseessä on työntekijöiden terveyden ja turvallisuuden suojelua töissä koskevat yhteisön direktiivit(1) sisältävän kansallisen lainsäädännön soveltaminen. Lopuksi komissio haluaa kiinnittää parlamentin jäsenen huomion komission tiedonantoon Työn ja yhteiskunnan muutoksiin sopeutuminen: Yhteisön uusi työterveys- ja työturvallisuusstrategia vuosiksi 20022006(2) sekä uutta työterveys- ja työturvallisuusstrategiaa vuosiksi 20022006(3) koskevaan neuvoston päätöslauselmaan, jonka nojalla työtapaturmia ja ammattitauteja vähennettäisiin jatkuvasti asettamalla tavoitteita sekä yhteisön että kansallisella tasolla erityisesti toimialoilla, joilla onnettomuuksien määrä on keskitasoa korkeampi. (1) Neuvoston direktiivi 89/391/ETY, annettu 18 päivänä kesäkuuta 1989, EYVL L 183, 29.6.1989. Neuvoston direktiivi 93/103/ETY, annettu 23 päivänä marraskuuta 1993, EYVL L 307, 13.12.1993. Neuvoston direktiivi 89/655/ETY, annettu 30 päivänä marraskuuta 1989, EYVL L 393, 30.12.1989. Neuvoston direktiivi 89/656, annettu 30 päivänä marraskuuta 1989, EYVL L 393, 30.12.1989. Neuvoston direktiivi 90/269/ETY, annettu 29 päivänä toukokuuta 1990, EYVL L 156, 21.6.1990. (2) KOM(2002) 118 lopullinen. (3) Päätöslauselma, annettu 3 päivänä kesäkuuta 2002, EYVL C 161, 5.7.2002.
KIRJALLINEN KYSYMYS E-2192/02 esittäjä(t): Daniel Varela Suanzes-Carpegna (PPE-DE) komissiolle. Kalajauhon kansainvälinen kauppa EU:ssa.



Virallinen lehti nro 110 E , 08/05/2003 s. 0035 - 0035



KIRJALLINEN KYSYMYS E-2192/02 esittäjä(t): Daniel Varela Suanzes-Carpegna (PPE-DE) komissiolle (19. heinäkuuta 2002) Aihe: Kalajauhon kansainvälinen kauppa EU:ssa Voiko komissio ilmoittaa, kuinka paljon ja mistä maista kalajauhoa tuodaan EU:hun? Katsooko komissio, että kalajauhon tuonti kolmansista maista kattaa yhteisön sisämarkkinoiden tarpeet? Franz Fischlerin komission puolesta antama vastaus (24. syyskuuta 2002) Kalajauhon tuontia koskevat tarkemmat tiedot toimitetaan suoraan arvoisalle parlamentin jäsenelle ja parlamentin sihteeristölle. Yhteisön kalajauhon kulutuksen arvioidaan olleen 999 100 tonnia viisivuotisena ohjelmakautena 19962000. Yhteisön kalajauhon tuotanto oli samana aikana keskimäärin 545 000 tonnia vuodessa. Vaikka osa yhteisön tuotannosta meneekin vientiin, se kattoi tuona aikana kuitenkin arviolta puolet yhteisön kotimarkkinoiden tarpeista. Vaikka kalajauhon tuotanto on Euroopan vapaakauppaliiton EFTA:n alueella miltei yhtä laajaa kuin yhteisössä, Norja on kalajauhon nettotuoja, mikä johtuu maan laajasta lohenviljelyalasta. Maailman kalajauhon tuotannon arvioidaan olevan 6 200 000 tonnia vuodessa, mutta El Niñon kaltaisten sääilmiöiden vuosina kalajauhon tuotanto voi Perun ja Chilen kaltaisissa suurtuottajamaissa laskea jopa 4 500 000 tonniin, kun purettujen saaliiden määrät jäävät ilmastollisista syistä alhaisiksi. Tällainen tuotannon lasku tapahtui viimeksi vuosina 19971998, ja Chilen Comité Oceanográfico Nacional (Chilen kansallinen merentutkimuskomitea) ilmoitti 18. heinäkuuta 2002, että uusi El Niño -sääilmiö on juuri alkanut, mikä lyhyellä aikavälillä vaikuttaa Etelä-Amerikan kalajauhon tuotannon vähenemiseen. Yhteisön keskimääräinen kalajauhon kulutus vuosina 2000 ja 2001 oli 28 prosenttia koko maailman kalajauhon viennistä. Vuonna 1998, jolloin El Niñon vaikutus oli tuntuva, se oli 50 prosenttia koko maailman viennistä. Koska yhteisön kalajauhon kulutus on suuri, on varomatonta olla riippuvainen yksinomaan kolmansien maiden kalajauhon tuotannosta, sillä kalavarojen vaihtelevan saatavuuden lisäksi myös kolmannen maailman kysyntä kasvaa jatkuvasti. Kalajauhon kysyntä Kaukoidässä kasvoi 1990-luvulla yli 50 prosenttia, ja tällä hetkellä alueella kulutetaan 55 prosenttia maailman kalajauhovaroista. Kaukoidän kulutus ylitti vuonna 2000 Euroopan unionin kulutuksen 3,35-kertaisesti. YK:n elintarvike- ja maatalousjärjestön FAO:n hiljattain tekemässä tutkimuksessa todetaan vesiviljelyssä käytettävän kalanrehun kysynnän lisääntyvän 240 prosenttia seuraavien kymmenen vuoden aikana, samalla kun kalajauhon käyttö lisääntyy 150 prosenttia ja kalaöljyn käyttö 170 prosenttia. Tämä perustuu ennusteeseen, jonka mukaan vuonna 2010 yli 90 prosenttia maailman kalaöljystä ja 56 prosenttia kalajauhosta käytetään kalanrehuna. Yhteisö rahoittaa parhaillaan vesiviljelyn vaihtoehtoisia proteiini- ja öljylähteitä koskevaa tutkimusta, mutta mitään lopullisia tutkimustuloksia ei tällä hetkellä vielä ole.